უნივერსიტეტის ღონისძიებების პორტალი

ილიაუნის სამეცნიერო კაფეში: თბილისის მეტროპოლიტენთან დაკავშირებული კვლევის შედეგების პრეზენტაცია
2017-05-25 18:00 (Asia/Dubai)
25 მაისს, ხუთშაბათს, 18:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ შეხვედრაზე პოლიტიკური მეცნიერებების დოქტორანტთან, გიორგი ბაბუნაშვილთან.
შეხვედრის თემაა: თბილისის მეტროპოლიტენის გამოწვევები, შესაძლებლობები და განვითარების პერსპექტივები: კვლევის მეთოდოლოგია და შედეგები
კვლევის მიზანს წარმოადგენდა თბილისის შიდასაქალაქო მგზავრთბრუნვაში მეტროპოლიტენის ეფექტურობის გაზრდის ხელშემწყობი რეკომენდაციების შემუშავება. შესწავლილ იქნა მეტროპოლიტენის როლი თბილისის შიდასაქალაქო მობილობის სისტემაში და მისი ზრდის რესურსები. კვლევის ფარგლებში, შედგა მგზავრნაკადების განაწილების მოდელი, რომლის საფუძველზეც დაანგარიშდა ენერგოდანახარჯები და სხვა პარამეტრები სხვადასხვა მგზავრნაკადის პირობებში.
დრო: 25 მაისი, 18:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ილიაუნის სამეცნიერო კაფეში: შეხვედრა ასოცირებულ პროფესორთან, ლუკაშ კალოუსთან
2017-05-25 15:00
25 მაისს, 15:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის სამეცნიერო კაფე გიწვევთ შეხვედრაზე პრაღის სიცოცხლის შემსწავლელი მეცნიერებების უნივერსიტეტის ასოცირებულ პროფესორთან, ლუკაშ კალოუსთან.
შეხვედრის თემაა: ბიოლოგიური ინვაზია წყლის გარემოში (Biological invasion in aquatic environment).
თანამედროვე გლობალიზაციას ბევრი სარგებელი მოაქვს მსოფლიოსთვის, თუმცა, მრავალი პრობლემის წყაროცაა. მცენარეების და ცხოველების ტრანსპორტირება, მიუხედავად იმისა, ეს წინასწარ არის დაგეგმილი თუ არა, თავისთავად მოიცავს ბიოლოგიური ინვაზიის რისკს. არადგილობრივი სახეობების ინტროდუქცია შეიძლება ბიომრავალფეროვნების საფრთხედ იქცეს, ასევე შეიძლება უარყოფითად იმოქმედოს როგორც სოფლის მეურნეობაზე, ისე აკვაკულტურაზე. პროფესორი კალოუსი ისაუბრებს ბიოლოგიური ინვაზიის რისკზე წყლის ეკოსისტემებში ჩეხეთის მაგალითებზე.
მომხსენებლის შესახებ
ლუკაშ კალოუსი პრაღის (ჩეხეთი) სიცოცხლის შემსწავლელი მეცნიერებების უნივერსიტეტის ასოცირებული პროფესორი და ევროპის იქთიოლოგიური საზოგადოების საბჭოს წევრია. იგი კითხულობს შემდეგ საგნებს: აკვაკულტურა, თევზების სისტემატიკა და მეთევზეობა; იკვლევს წყლის გარემოში არაადგილობრივ სახეობებთან დაკავშირებულ რისკებს, ძირითადად თევზებს. კვლევაში ის ცდილობს მოიცვას ფართო დისციპლინები, როგორებიცაა: გენეტიკა, ეკოლოგია ან სოციო-ეკონონიკური ასპექტები. უკვე დიდი ხანია, პროფესორ კალოუსის სამეცნიერო კვლევების ერთ-ერთ მნიშვნელოვან ფოკუსს წყლის ეკოსისტემების წარმატებული ინვაზიური გვარის – კარჩხანების შესწავლა წარმოადგენს.
ლექციის ენა: ინგლისური
დრო: 25 მაისი, 15:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ილიაუნის „ფედერალისტთა კლუბის“ სტუდენტური კონფერენცია
2017-05-25 12:00
25 მაისს, ხუთშაბათს, 12:00 საათზე, ილიას სახელმწიფო უნივერსიტეტის A 101 აუდიტორიაში ილიაუნის „ფედერალისტთა კლუბი“, ილიაუნის სამართლის სკოლის კონსტიტუციური კვლევების ცენტრის მხარდაჭერით, მართავს სტუდენტურ კონფერენციას: „ამერიკული საკონსტიტუციო ოდისეა – როგორ შეიქმნა მსოფლიოში პირველი სადამფუძნებლო აქტი“.
კონფერენციას გაუძღვება კონსტიტუციური კვლევების ცენტრის მკვლევარი – გიორგი მუმლაძე.
მომხსენებლები:
ილიას სახელმწიფო უნივერსიტეტის სამართლის სკოლის სტუდენტები, “ფედერალისტთა კლუბის“ IV ნაკადის წევრები: მარიამ გაბრიჩიძე, დემეტრე წიქორაძე, ბარბარე მაჭარაშვილი, თამარ ლუაშვილი, მურად შუბითიძე, ლევან ოსაძე, მარიამ ხურცილავა, კესო ხუბუა.
„ფედერალისტთა კლუბის“ შესახებ
„ფედერალისტთა კლუბის” პროგრამის მიზანია, სტუდენტთათვის თვალსაჩინო გახადოს ის საჯარო განხილვები, რომლებიც კონსტიტუციისა და კონსტიტუციური საკითხების აქტუალობაზე მიუთითებს. პროგრამაში ილიას სახელმწიფო უნივერსიტეტის სამართლის სკოლის სტუდენტები არიან ჩართულნი; აქტივობის ფარგლებში, ყოველკვირეულად იმართება შეხვედრები, სადაც სტუდენტებს შესაძლებლობა აქვთ გაეცნონ ფედერალისტთა წერილებს, გამოთქვან თავიანთი მოსაზრებები – მოაწყონ დისკუსიები, დებატები. “ფედერალისტთა კლუბი“ მართავს საჯარო ლექციებს, აწყობს ფილმის ჩვენებებს, ახორციელებს ინტელექტუალურ პროექტებს. ამ ეტაპზე, 2016-2017 სასწავლო წლის გაზაფხულის სემესტრში, პროგრამაში ჩართულია სტუდენტთა IV ნაკადი. პროგრამაზე მიღება განახლდება ეტაპობრივად.
კონფერენციის დრო: 25 მაისი, 12:00 საათი
ადგილმდებარეობა: A 101 აუდიტორია (ჭავჭავაძის გამზ.: #32), ილიას სახელმწიფო უნივერსიტეტი
დასწრება თავისუფალია

ტიმოთი ბლაუველთის საჯარო ლექცია: „სადოქტორო საფეხურზე სწავლა ამერიკის შეერთებული შტატების უნივერსიტეტებში“
2017-05-24 19:00
24 მაისს, 19:00 საათზე, ილიას სახელმწიფო უნივერსიტეტის A101 აუდიტორიაში ილიაუნის მეცნიერებათა და ხელოვნების ფაკულტეტის ასოცირებული პროფესორი, ტიმოთი ბლაუველთი, გამართავს საჯარო ლექციას თემაზე: „სადოქტორო საფეხურზე სწავლა ამერიკის შეერთებული შტატების უნივერსიტეტებში“.
მომხსენებელი ისაუბრებს აშშ-ის უნივერსიტეტებში სადოქტორო საფეხურზე სწავლის შესაძლებლობების, დაფინანსების სხვადასხვა წყაროს მოპოვებისა და, ზოგადად, სასწავლო გარემოს შესახებ.
დრო: 24 მაისი, 19:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ილიაუნის ლიტერატურულ კლუბში: ქრისტა ვოლფის „მედეას“ განხილვა ლექციათა ციკლის - „ქალურობის კონცეპტები გერმანულენოვან ლიტერატურაში“ - ფარგლებში
2017-05-24 19:00
24 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი გიწვევთ ასოცირებული პროფესორის, ნინო ფირცხალავას საჯარო ლექციაზე Christa Wolfs Medea-Porträt als Paradigma der permanenten Arbeit am Mythos (ქრისტა ვოლფის „მედეა“, როგორც მითოსის უწყვეტი დამუშავების პარადიგმა).
გერმანიის დემოკრატიული რესპუბლიკის ყველაზე უფრო ცნობილმა მწერალმა ქალმა, ქრისტა ვოლფმა, სახელი გაითქვა მოთხრობებით „გაყოფილი ზეცა“ (1963) და „კასანდრა“ (1983), ხოლო 1996 წელს გამოიცა მისი რომანი „მედეა“. ეს უკანასკნელი საინტერესოა როგორც ძალზე თავისებური, მულტიპერსპექტიული კომპოზიციით, ისე ანტიკური მითოსის ორიგინალური გააზრებით. ლექციაზე ქრისტა ვოლფის „მედეა“ განხილული იქნება როგორც მითოსის ლიტერატურული დამუშავების მოდელი და წარმოჩნდება მითოსის აქტუალობა და მნიშვნელობა თანამედროვეობისთვის.
ლექცია გაიმართება გერმანული ენის თვის ფარგლებში. ეს იქნება მესამე, ბოლო ლექცია ციკლიდან „ქალურობის კონცეპტები გერმანულენოვან ლიტერატურაში“ (Weiblichkeitskonzepte in der deutschsprachigen Literatur).
დრო: 24 მაისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

მაიკლ ვარდის საჯარო ლექცია: „აფრიკული მუსიკა - სუბსაჰარის მუსიკის მოკლე მიმოხილვა“
2017-05-24 18:00
24 მაისს, 18:00 საათზე, ილიაუნის თეატრის ფოიეში, ილიაუნის მუსიკის ცენტრის ორგანიზებით, გაიმართება ცნობილი ინგლისელი პიანისტის, კომპოზიტორისა და დირიჟორის, მაიკლვარდის, საჯარო ლექცია.
ლექციის თემაა: „აფრიკული მუსიკა – სუბსაჰარის მუსიკის მოკლე მიმოხილვა“.
ლექციის ენა: ინგლისური
დრო: 24 მაისი, 18:00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ილიაუნის ბიბლიოთეკა და წიგნის სახლი „ლიგამუსი“ თბილისის წიგნის ფესტივალზე
2017-05-24 16:23
2017 წელს 25-28 მაისს, ილიას სახელმწიფო უნივერსიტეტის ბიბლიოთეკა და წიგნის სახლი „ლიგამუსი“ მონაწილეობას იღებენ თბილისის წიგნის მე-19 საერთაშორისო ფესტივალზე, რომელიც გაიმართება „ექსპო-ჯორჯიას“ XI საგამოფენო პავილიონში. ილიას სახელმწიფო უნივერსიტეტის ბიბლიოთეკა დამთვალიერებელს გააცნობს აქტუალური თემატიკის ლიტერატურას შემდეგი მიმართულებებით:

ძალადობა ოჯახში, სკოლასა და საზოგადოებაში;
ბიოკონსერვაცია და გარემოს დაცვა;
ეკოლოგიური ნაგებობები და „მწვანე არქიტექტურა“.

გარდა ბეჭდური გამოცემებისა, ბიბლიოთეკა საზოგადოებას მიაწვდის ინფორმაციას საკუთარი სერვისებისა და ელექტრონული რესურსების შესახებ; წიგნის სახლი„ლიგამუსი“ კი ფესტივალზე მოსულ სტუმრებს ილიას სახელმწიფო უნივერსიტეტის გამოცემებს 10%, 15%, 20% და 30%- იანი ფასდაკლებით შესთავაზებს.
კატალოგი იხილეთ ბმულზე.
დრო: 25-28 მაისი, 11:00-19:00 საათი
ადგილმდებარეობა: „ექსპო-ჯორჯიას“ XI საგამოფენო პავილიონი (წერეთლის გამზ. #118)
დასწრება თავისუფალია.

შეხვედრა პოეტ ბათუ დანელიასთან
2017-05-23 19:00
23 მაისს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ შეხვედრების ციკლის – პოეზია და რეციტაცია – ფარგლებში, რატი ამაღლობელი სტუმრად იწვევს პოეტ ბათუ დანელიას. შეხვედრის ფარგლებში, პოეტი უპასუხებს აუდიტორიის შეკითხვებს და წაიკითხავს საკუთარ ლექსებს.
დრო: 23 მაისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

ილიაუნის სამეცნიერო კაფეში: შეხვედრა ასოცირებულ პროფესორთან, მიხეილ მაზიაშვილთან
2017-05-23 18:00
23 მაისს, სამშაბათს, 18:00 საათზე, ილიაუნის სამეცნიერო კაფე გიწვევთ შეხვედრაზე საბუნებისმეტყველო მეცნიერებებისა და საინჟინრო ფაკულტეტის ასოცირებულ პროფესორთან, მიხეილ მაზიაშვილთან.
შეხვედრის თემაა: „კვანტური სივრცე ინფორმაციის თეორიის მაგალითზე“.
ტრადიციული წარმოდგენის ფარგლებში, სივრცე უწყვეტია იმ აზრით, რომ მისი ყოველი წერტილს მონიშვნა შესაძლებელია ნებისმიერი სიზუსტით. სხვა სიტყვებით, სივრცის გარჩევისუნარიანობა შეუზღუდავია. ასეთივეა ჩვენი წარმოდგენა, კლასიკური ფიზიკის ფარგლებში, ფაზურ სივრცეზე. კვანტური მექანიკა და, კერძოდ, განუზღვრელობის თანაფარდობა, მიუთითებს რომ ფაზური სივრცის გარჩევისუნარიანობა შეზღუდულია პლანკის მუდმივით. მსგავსად ამისა, კვანტურ მექანიკასთან ერთად გრავიტაციული ეფექტების გათვალისწინება მიუთითებს, რომ, თავის მხრივ, სივრცის გარჩევისუნარინობა შეზღუდულია პლანკის სიგრძით. დავსვათ საკითხი ასე: შეიძლება თუ არა სივრცე იყოს ერთდროულად უწყვეტიც და დისკრეტულიც? ასეთი შესაბამისობა გვაქვს ინფორმაციის თეორიის ფარგლებში ციფრულ და ანალოგურ სიგნალებს შორის. მოხსენების ფარგლებში მიმოხილული იქნება ეს საკითხები ფართო აუდიტორიისათვის.
დრო: 23 მაისი, 18:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

საჯარო დებატები ილიაუნის სოციალური და კულტურის კვლევების ინსტიტუტის ორგანიზებით
2017-05-22 19:00
22 მაისს, 19:00 საათზე, ილიას სახელმწიფო უნივერსიტეტის A101 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, გაიმართება ინსტიტუტის საჯარო დებატების პროექტის მეორე შეხვედრა.
საჯარო დებატების თემაა: 11-12 მარტის მოვლენები ბათუმში და სახელმწიფო პოლიტიკა მუსლიმი თემის მიმართ.
იყო თუ არა ბათუმში 11-12 მარტს გამართული დემონსტრაციის ერთ-ერთი განმაპირობებელი მიზეზი მუსლიმი თემის უკმაყოფილება მის მიმართ არსებულისახელმწიფო პოლიტიკით? რა ხარვეზები არსებობს ამ მხრივ სახელმწიფოს ქმედებებში? რის გაკეთებაა საჭირო ამ ხარვეზების აღმოსაფხვრელად?
ამ კითხვებზე უპასუხებენ მომხსენებლები:

გია ნოდია – ილიას სახელმწიფო უნივერსიტეტი
თამთა მიქელაძე – ადამიანის უფლებების სწავლებისა და მონიტორინგის ცენტრი (EMC)

დრო: 22 მაისი, 19:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

დისკუსია საქართველოს ნარკოპოლიტიკის შესახებ
2017-05-22 16:00
22 მაისს, 16:00 საათზე, ილიას სახელმწიფო უნივერსიტეტის E207 აუდიტორიაში ილიაუნის ადიქტოლოგიის ინსტიტუტი, საქართველოს ნარკოპოლიტიკის ეროვნულ პლატფორმასთან თანამშრომლობით, გიწვევთ შეხვედრაზე, რომელიც საქართველოს ნარკოპოლიტიკის განხილვას ეძღვნება.
მიუხედავად იმისა, რომ თანამედროვე მიდგომებისა და სამეცნიერო მტკიცებულების თანახმად, რეპრესიულ ზომებს ნარკოვითარების გაჯანსაღების თვალსაზრისით შედეგები არ მოაქვს, საქართველოში ათწლეულების განმავლობაში მოქმედი კანონმდებლობა და სამართალაღსრულების პრაქტიკა არალეგალური ნარკოტიკების მომხმარებელთა დევნასა და მკაცრ დასჯაზეა ორიენტირებული.
ნარკოპოლიტიკის ეროვნულმა პლატფორმამ შეიმუშავა ნარკოპოლიტიკის რეფორმის გეგმა, რომელსაც შეხვედრაზე გააცნობს ილიაუნის სტუდენტებსა და ლექტორებს. გაიმართება დისკუსია, რომელზეც განიხილება შემდეგი თემები:

რატომ არის აუცილებელი ნარკოპოლიტიკის შეცვლა;
რა შედეგები მოიტანა მოქმედმა პოლიტიკამ;
რა ცვლილებებს სთავაზობს ხელისუფლებას ნარკოპოლიტიკის პლატფორმა;
როგორი იქნება ნარკოტიკებთან დაკავშირებული სასჯელი ახალი კანონმდებლობის პირობებში;
რა შეიცვლება ზრუნვის (პრევენცია, მკურნალობა, რეაბილიტაცია) თვალსაზრისით;
როგორია რეფორმის მოსალოდნელი შედეგები.

შეხვედრის დრო: 22 მაისი, 16:00 საათი
ადგილმდებარეობა: E207 აუდიტორიაში (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ფულბრაიტის სასტიპენდიო პროგრამის პრეზენტაცია ილიაუნის სტუდენტებისთვის
2017-05-22 13:00
22 მაისს, 13:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის საბაკალავრო საფეხურის მეოთხე კურსის სტუდენტებისა და მაგისტრებისთვის აშშ-ს საელჩოს წარმომადგენლები გამართავენ ფულბრაიტის სასტიპენდიო პროგრამის პრეზენტაციას.
სასტიპენდიო პროგრამა ითვალისწინებს აშშ-ის უნივერსიტეტების სამაგისტრო პროგრამზე სწავლის სრულ დაფინანსებას ყველა დისციპლინაში, მათ შორის ბიზნესის ადმინისტრირების სფეროში.
ფულბრაიტის სტიპენდია წარმოადგენს ა.შ.შ-ის მთავრობის ერთ-ერთ ყველაზე პრესტიჟულ სტიპენდიას. ფულბრაიტის სამაგისტრო სასტიპენდიო პროგრამის კანდიდატთა შერჩევას აწარმოებს საქართველოში აშშ-ის საელჩო, სსიპ – განათლების საერთაშორისო ცენტრი და საქართველოს ბანკი.
ფულბრაიტის სამაგისტრო სასტიპენდიო პროგრამის მთავარი დამფინანსებელია აშშ-ის სახელმწიფო დეპარტამენტის საგანმანათლებლო და კულტურის საკითხთა ბიურო. პროგრამის თანადამფინანსებლები არიან საქართველოს მთავრობა და საქართველოს ბანკი. პროგრამა ხორციელდება უილიამ ფულბრაიტის უცხოური სასტიპენდიო საბჭოს რეგულაციებით. ა.შ.შ-ის სახელმწიფო დეპარტამენტის საგანმანათლებლო და კულტურის საკითხთა ბიუროსთან გაფორმებული შეთანხმების საფუძველზე განათლების საერთაშორისო ინსტიტუტი (Institute of International Education, New York, U.S.A.) თანამშრომლობს ა.შ.შ.-ის უნივერსიტეტების ფართო სპექტრთან, რათა უზრუნველყოს ფულბრაიტის შერჩეული კანდიდატებისთვის ყველაზე შესაფერისი აკამედიური პროგრამის მოძებნა.
დასწრების მსურველებმა, გთხოვთ, შეავსეთ მარტივი სარეგისტრაციო ფორმა.
დრო: 22 მაისი, ორშაბათი, 13:00 საათი
ადგილი: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი

ღონისძიებაზე დასწრებისთვის საჭიროა წინასწარი რეგისტრაცია: სარეგისტრაციო ფორმა.
დამატებითი ინფორმაციისთვის: http://iec.gov.ge/News/9944

ილიაუნის „ფორბსის“ კლუბში: ნონა მამულაშვილის საჯარო ლექცია
2017-05-19 19:00
19 მაისს, 19:00 საათზე, ილიას სახელმწიფო უნივერსიტეტის E405 („ფორბსის“) აუდიტორიაში ილიაუნის „ფორბსის“ კლუბის მორიგი შეხვედრა გაიმართება.
საჯარო ლექციას წაიკითხავს კომპანია ფილიპ მორისის კორპორაციული განყოფილების ხელმძღვანელი, ნონა მამულაშვილი.
ლექციის თემაა: კარიერა გლობალურ კორპორაციებში“.
დრო: 19 მაისი, 19:00 საათი
ადგილმდებარეობა: E 405 („ფორბსის“) აუდიტორია (ქაქუცა ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.
2017 წელი

„NDI საქართველოს“ საზოგადოებრივი აზრის კვლევის უახლესი შედეგების პრეზენტაცია
2017-05-19 16:00
19 მაისს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ „NDI საქართველოს“ ოფისის დირექტორი, ლორა თორნტონი, სტუდენტებს 2017 წლის აპრილში ჩატარებული საზოგადოებრივი აზრის კვლევის შედეგებს გააცნობს. პრეზენტაციაზე წარმოდგენილი იქნება ქვეყნის საგარეო პოლიტიკასთან და ანტიდასავლურ პროპაგანდასთან დაკავშირებული მიგნებები. შეხვედრის მეორე ნაწილი კითხვა-პასუხის რეჟიმში წარიმართება.
დრო: 19 მაისი, 16:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ფსიქოანალიზის საზაფხულო სკოლა: „ნევროზი, ტრავმა და განვითარების საკითხები“
2017-05-19 13:10
ილიას სახელმწიფო უნივერსიტეტი აცხადებს კონკურსს ფსიქოანალიზის საზაფხულო სკოლაში მონაწილეობის მისაღებად.
საზაფხულო სკოლის თემაა: „ნევროზი, ტრავმა და განვითარების საკითხები“.
სკოლა ჩატარდება 2017 წლის 27 -31 ივლისს, ილიას სახელმწიფო უნივერსიტეტის დედოფლისწყაროს კვლევითი ცენტრის ბაზაზე. სკოლის მუშაობაში მონაწილეობენ საქართველოს ფსიქოანალიტიკური ფსიქოთერაპიის საზოგადოების ფსიქოანალიტიკოსები და ფსიქოთერაპევტები და ამსტერდამის ფსიქოანალიტიკური ასოციაციის ფსიქოანალიტიკოსები:

იაკობ უბელსი – საერთაშორისო ფსიქოანალიტიკური ასოციაციის ტრენინგ-ანალიტიკოსი, ნიდერლანდების ფსიქოანლიტიკური საზოგადოების ექსპრეზიდენტი;
ვოუტერ გომპერტსი – საერთაშორისო ფსიქოანალიტიკური ასოციაციის ტრენინგ-ანალიტიკოსი;
სილვია ჯანსონი – საერთაშორისო ფსიქოანალიტიკური ასოციაციის ანალიტიკოსი, ტრენინგ-ფსიქოანალიტიკოს-ფსიქოთერაპევტი, ამსტერდამის ფსიქოანალიზის საზაფხულო უნივერსიტეტის კოორდინატორი;
ხათუნა ივანიშვილი – საერთაშორისო ფსიქოანალიტიკური ასოციაციის ანალიტიკოსი, ილიაუნის მოწვეული პროფესორი, საქართველოს ფსიქოანალიტიკური ფსიქოთერაპიის საზოგადოების თავმჯდომარე.

სკოლის მუშაობა მოიცავს შემდეგ აქტივობებს: თეორიული ლექციები, დისკუსია თემის გარშემო, ჯგუფური მუშაობა, კლინიკური შემთხვევის განხილვა, კლინიკური ვორკშოპი, ფილმის ჩვენება და ფსიქოანალიტიკური განხილვა.
სკოლის დამთავრების შემდეგ სტუდენტები მიიღებენ საერთაშორისო ფსიქოანალიტიკოსების მიერ დამოწმებულ მონაწილეობის დამადასტურებელ სერტიფიკატს.
მონაწილეები გადაიხდიან მხოლოდ მგზავრობის საფასურს დედოფლისწყაროში და უკან. დანარჩენ ხარჯებს დაფარავს ილიას სახელმწიფო უნივერსიტეტი და საქართველოს ფსიქოანალიტიკური ფსიქოთერაპიის საზოგადოება.
საზაფხულო სკოლაში მონაწილეთა შერჩევა მოხდება კონკურსის საფუძველზე.
კონკურსის პირობები
საზაფხულო სკოლის შესარჩევ კონკურსში მონაწილეობის მიღება შეუძლიათ ილიას სახელმწიფო უნივერსიტეტის ბაკალავრიატის, მაგისტრატურის და დოქტორანტურის სტუდენტებს. უპირატესობა მიენიჭება ინგლისური ენის მცოდნე სტუდენტებს. სტუდენტებმა უნდა წარადგინონ:

საკონკურსო ნაშრომი „როგორ მესმის ტრავმა“ (სიტყვათა მაქსიმალური რაოდენობა 1500);
სამოტივაციო წერილი „რატომ მსურს ამ სკოლაში მონაწილეობის მიღება“;
პირადობის მოწმობის ასლი;
ნიშნების ფურცელი (დამოწმებული სასწავლებლის ბეჭდით).

მონაწილეობის მსურველებმა საკონკურსო ნაშრომი და დასახელებული საბუთები უნდა გაგზავნონ შემდეგ ელექტრონულ მისამართებზე: tamarazmaiparashvili@yahoo.com; iv_khatuna@yahoo.com
საკონკურსო ნაშრომების მიღების ბოლო ვადაა: 8 ივნისი.
საკონტაქტო ინფორმაცია
საკონტაქტო პირი: საზაფხულო სკოლის საორგანიზაციო კომიტეტის ხელმძღვანელი, თამარ აზმაიფარაშვილი (საქართველოს ფსიქოანალიტიკური ფსიქოთერაპიის საზოგადოება)
ელფოსტა: tamarazmaiparashvili@yahoo.com
ტელ.: 595 558227

დამოუკიდებლობის კვირეული - ბექა კობახიძის და ლაშა ბაქრაძის საჯარო ლექცია
2017-05-18 14:00
დამოუკიდებლობის კვირეულის ფარგლებში, 18 მაისს, 14:00 საათზე, ილიას სახელმწიფო უნივერსიტეტის წიგნის სახლში ,,ლიგამუსი” საჯარო ლექციას ჩაატარებენ ისტორიკოსები ბექა კობახიძე და ლაშა ბაქრაძე.
ლექციის თემა: ,,საქართველოს დამოუკიდებლობა და შეიარაღებული ძალების როლი, ქვეყნის განვითარების პერსპექტივები”.
ლექცია ჩატარდება საქართველოს თავდაცვის სამინისტროს ინიციატივით, დამოუკიდებლობის დღისადმი მიძღვნილი ღონისძიებების ფარგლებში.
დრო: 18 მაისი, 14:00 საათი
ადგილმდებარეობა: წიგნის სახლი ,,ლიგამუსი”, ი. ჭავჭავაძის გამზ. #32 (ილიას სახელმწიფო უნივერსიტეტი).

მასწავლებელთა სასწავლო-მეთოდური კონფერენცია
2017-05-18 12:00
2017 წლის 18 მაისს, 12:00 საათზე, ევროპული სკოლის სააქტო დარბაზში ილიას სახელმწიფო უნივერსიტეტის განათლების სკოლა ევროპულ სკოლასთან და მასწავლებელთა პროფესიული განვითარების ეროვნულ ცენტრთან თანამშრომლობით აწყობს მასწავლებელთა ყოველწლიურ სასწავლო-მეთოდურ კონფერენციას. ამჯერად კონფერენციის თემაა „წარმატებული სასკოლო პრაქტიკა ტოლერანტობის, ჯანსაღი ცხოვრების წესის დამკვიდრებისა და სამეწარმეო უნარების განვითარებისა და ინიციატივების წახალისებისთვის“. აღნიშნული კონფერენცია 2015 წლიდან ტარდება ყოველწლიურად.
კონფერენციის დღის წესრიგი სრულად იხილეთ თანდართულ დოკუმენტად.
დრო: 18 მაისი, 12:00 საათი
ადგილმდებარეობა: ევროპული სკოლის სააქტო დარბაზი (ალ. ყაზბეგის ქ. №34)

ილიაუნის ლიტერატურულ კლუბში: ლევან ცაგარელის საჯარო ლექცია
2017-05-17 19:00
17 მაისს, 19:00 საათზე, ილიაუნის ლიტერატურული კლუბი გიწვევთ ლევან ცაგარელის ლექციაზე “Subversive Macht der Frau in Friedrich Dürrenmatts Der Besuch der alten Dame” (ქალის სუბვერსიული პოტენციალი ფრიდრიჰ დიურენმატის პიესაში მოხუცი ქალის სტუმრობა).
მეოცე საუკუნის შვეიცარიულ ლიტერატურაში განსაკუთრებული ადგილი დაიმკვიდრა ორმა მწერალმა — მაქს ფრიშმა და ფრიდრიჰ დიურენმატმა. პირველისგან განსხვავებით ქართულ აკადემიურ სივრცეში ნაკლები ყურადღება ეთმობა ფრიდრიჰ დიურენმატის შემოქმედებას. დაგეგმილი ლექცია სწორედ ამ გარემოების გამოსწორებას ემსახურება. იგი დაეთმობა ფრიდრიჰ დიურენმატის ყველაზე ცნობილ პიესას ,,მოხუცი ქალის სტუმრობა“. ლექციაზე შემოთავაზებული იქნება პიესის ახლებური წაკითხვა.
ლექცია გაიმართება გერმანული ენის თვის ფარგლებში. ეს იქნება მეორე ლექცია ციკლიდან „ქალურობის კონცეპტები გერმანულენოვან ლიტერატურაში“ (Weiblichkeitskonzepte in der deutschsprachigen Literatur).
ლექციის ენა: გერმანული
დრო: 17 მაისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

იაპონიის ელჩის მრჩევლის, ტომონორი ჰასეგავას, საჯარო ლექცია: „კანონიერების კულტურა იაპონურ საზოგადოებაში“
2017-05-17 15:00
17 მაისს, ოთხშაბათს, 15:00 საათზე, ილიას სახელმწიფო უნივერსიტეტის წიგნის სახლში “ლიგამუსი”, ილიაუნის სამართლის სკოლის კონსტიტუციური კვლევების ცენტრის ორგანიზებით, იაპონიის ელჩის მრჩეველი, ტომონორი ჰასეგავა, წაიკითხავს საჯარო ლექციას.
ლექციის თემაა: „კანონიერების კულტურა იაპონურ საზოგადოებაში“.
ლექციის ენა: ინგლისური (უზრუნველყოფილი იქნება თარგმანი ქართულად)
დრო: 17 მაისი, 15:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზირი #32), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა პარიზის ვალ-დე-მარნის უნივერსიტეტის წარმომადგენლებთან
2017-05-17 14:00
17 მაისს, 14:00 საათზე, ილიას სახელმწიფო უნივერსიტეტის E207 აუდიტორიაში გაიმართება პარიზის ვალ-დე-მარნის უნივერსიტეტის (საფრანგეთი) წარმომადგენლების საინფორმაციო შეხვედრა. უნივერსიტეტის წარმომადგენლები დამსწრე აუდიტორიას გააცნობენ ილიაუნის სტუდენტებისა და პერსონალისთვის Erasmus+ გაცვლითი პროგრამის ფარგლებში არსებულ შესაძლებლობებს.
შეხვედრის ენა: ინგლისური
დრო: 17 მაისი, 14:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ACCA-ს ევროპის განვითარებადი ქვეყნების განათლების პროგრამის ხელმძღვანელისა და BDO აკადემიის მენეჯერის საინფორმაციო შეხვედრა სტუდენტებთან
2017-05-17 12:00
17 მაისს, 12:00 საათზე, ილიას სახელმწიფო უნივერსიტეტის E207 აუდიტორიაში ილიაუნის ბიზნესის სკოლის ორგანიზებით გაიმართება საინფორმაციო შეხვედრა სტუდენტებთან, რომელსაც გაუძღვებიან სერტიფიცირებულ ნაფიც ბუღალტერთა ასოციაციის (ACCA – Association of Chartered Certified Accountants) ევროპის განვითარებადი ქვეყნების განათლების პროგრამის ხელმძღვანელი, ელენა ნაუმენკო, და BDO აკადემიის მენეჯერი, თინათინ იზორია.
BIG 4-ის კომპანიებში 20-წლიანი გამოცდილების მქონე ელენა ნაუმენკო, რომელიც სერტიფიცირებულ ნაფიც ბუღალტერთა ასოციაციაში (ACCA) მუშაობს უკანასკნელი 2 წლის განმავლობაში, სტუდენტებს გააცნობს ACCA-ს კვალიფიკაციას, კერძოდ, რატომ არის მნიშვნელოვანი და რას მოიცავს იგი, ასევე, დასაქმების რა საშუალებებს იძლევა ACCA-ს კვალიფიკაცია და გამოცდებისთვის მზადებისა და სწავლის მხარდაჭერის რა საშუალებები არსებობს. ACCA წარმოადგენს მსოფლიოში ერთ-ერთ უდიდეს და სწრაფად მზარდ საერთაშორისო ბუღალტრულ ორგანიზაციას, რომელიც დაფუძნებულია გაერთიანებულ სამეფოში და ითვლის 188,000 პროფესიონალ წევრსა და 480,000 სტუდენტს მსოფლიოს მასშტაბით. გაერთიანებული ერების ორგანიზაცია ACCA-ს პროფესიულ ბუღალტრულ კვალიფიკაციას აღიარებს როგორც გლობალურ სტანდარტს. მსოფლიოს უდიდესი კომპანიები ენდობიან და აღიარებენ ACCA-ს სტუდენტების ცოდნასა და პროფესიონალიზმს. შეხვედრის ფარგლებში, სტუდენტებს ექნებათ საშუალება, დასვან შეკითხვები და მიიღონ ამომწურავი პასუხები.
შეხვედრის დასასრულს, BDO აკადემიის წარმომადგენელი, თინათინ იზორია, სტუდენტებს გააცნობს, რა სახის ბენეფიტებითა და ფასდაკლებებით სარგებლობა შეეძლებათ მათ BDO აკადემიაში სწავლისას და გამოცდის ჩაბარებისას.
დრო: 17 მაისი, 12:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: პოეზია და 7 ხელოვნება (VII ლექცია)
2017-05-16 19:00
16 მაისს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი აგრძელებს ლექციათა ციკლს: „პოეზია და 7 ხელოვნება“.
ლექციათა ციკლის მეშვიდე ლექციის თემაა: „პოეზია და დრამა“.
ლექციის ფარგლებში, მომხსენებელი განიხილავს შემდეგ საკითხებს: ძველი ბერძნული დრამა და მისტერიები; ჰომეროსის „ილიადა“ და მისი სტრუქტურა;
ხელოვნებათა ერთიანობა და მათი ემანსიპაცია-დიფერენციაცია.
დრო: 16 მაისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა ილიაუნის იტალიური კულტურის ცენტრში
2017-05-16 18:30
16 მაისს, სამშაბათს, 18:30 საათზე, ილიას სახელმწიფო უნივერსიტეტის იტალიური კულტურის ცენტრში გაიმართება საინფორმაციო შეხვედრა იტალიური ენის შემსწავლელ ინტენსიურ (სამთვიან) კურსებთან დაკავშირებით. კურსებს გაუძღვებიან იტალიელი და ქართველი ლექტორები. კურსის დასრულების შემდეგ გაიცემა შესაბამისი დამადასტურებელი სერტიფიკატი.
კურსის ღირებულება: თითოეული კურსის (მოიცავს 3 თვეს) ფასია 444 ლარი.
დრო: 16 მაისი, 18:30 საათი
ადგილმდებარეობა: S501-502 აუდიტორიები (გ. წერეთლის ქ. #3), ილიას სახელმწიფო უნივერსიტეტი
დასწრება თავისუფალია.

ილიაუნის სამეცნიერო კაფეში: შეხვედრა ასოცირებულ პროფესორ არჩილ მაღალაშვილთან
2017-05-16 18:00
16 მაისს, 18:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ შეხვედრაზე საბუნებისმეტყველო მეცნიერებებისა და საინჟინრო ფაკულტეტის ასოცირებულ პროფესორთან, არჩილ მაღალაშვილთან.
შეხვედრის თემა: ,,წყალქვეშა ჰიდროთერმული აქტივობა – გეოლოგიური და ბიოლოგიური პროცესების ახალი ბუნებრივი ლაბორატორია”
გასული საუკუნის 70-იან წლებში ოკეანეების ფსკერზე მაღალტემპერატურული ჰიდროთერმული მძლავრი გამოსავლების და მათთან დაკავშირებული ფართო სპექტრის გეოლოგიური და ბიოლოგიური პროცესების აღმოჩენამ სრულიად ახლებურად წარმოაჩინა მთელი რიგი ცნობილი გეოლოგიური ფენომენის და სიცოცხლის წარმოშობის საკითხი. მოხსენება ეძღვნება ოკეანეების ფსკერზე მიმდინარე ჰიდროთერმული აქტივობის მოვლენას და მასთან დაკავშირებულ გეოლოგიურ და ბიოლოგიურ პროცესებს.
დრო: 16 მაისი, 18:00 საათი

ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

"თვითმმართველობის არჩევნების თავისებურება“ - საჯარო ლექცია ილიაუნის ახალგაზრდულ ცენტრში
2017-05-15 17:00
15 მაისს, 17:00 საათზე, ილიას სახელმწიფო უნივერსიტეტის D106 აუდიტორიაში ილიაუნის მეცნიერებათა და ხელოვნების ფაკულტეტის მოწვეული ლექტორი, ცენტრალური საარჩევნო კომისიის სსიპ ” საარჩევნო სისტემების განვითარების, რეფორმებისა და სწავლების ცენტრის” ქვემო ქართლის მხარის ფასილიტატორი, რევაზ ეგაძე, წაიკითხავს საჯარო ლექციას თემაზე: “თვითმმართველობის არჩევნების თავისებურება“.
შეხვედრა ჩატარდება ილიას სახელმწიფო უნივერსიტეტთან არსებული თბილისის ახალგაზრდული ცენტრის ორგანიზებით, პროექტის – „ტოლერანტობის, სამოქალაქო ცნობიერებისა დაინტეგრაციის მხარდაჭერის პროგრამა (PITA)“ – ფარგლებში, რომელიც ხორციელდება საქართველოს გაეროს ასოციაციასთან (UNAG), ფონდთან ALPE და ილიას სახელმწიფო უნივერსიტეტთანერთად, აშშ-ის საერთაშორისო განვითარების სააგენტოს (USAID) ფინანსური მხარდაჭერით.
ცენტრის შესახებ
თბილისის ახალგაზრდული ცენტრი ილიას სახელმწიფო უნივერსიტეტის ბაზაზე 2013 წელს დაარსდა. ცენტრის წევრები, ქართველებთან ერთად, საქართველოს მოქალაქე არაქართულენოვანი სტუდენტებიც არიან. ცენტრი ეხმარება თავის წევრებს სტაჟირების დაწყებაში და მათთვის რეგულარულად გეგმავს/ახორციელებს სხვადასხვა ტიპის ღონისძიებებს: საჯარო თუ კერძო ორგანიზაციებში საინფორმაციო /გაცნობითი ხასიათის ვიზიტებს, ტრენინგებსა და ლექცია-სემინარებს.
დრო: 15 მაისი, 17:00 საათი
ადგილმდებარეობა: თბილისის ახალგაზრდული ცენტრი, D106 აუდიტორია (ჭავჭავაძის გამზ #32),
ილიას სახელმწიფო უნივერსიტეტი
დასწრება თავისუფალია.

ავსტრიული კულტურის ცენტრში: საქართველოში ავსტრიის ელჩის საჯარო ლექცია
2017-05-15 15:00
15 მაისს, 15:00 საათზე, ილიაუნის ავსტრიული კულტურის ცენტრი უმასპინძლებს ავსტრიის საგანგებო და სრულუფლებიან ელჩს საქართველოში, არად ბენკოს, რომელიც წაიკითხავს საჯარო მოხსენებას თემაზე: „ავსტრიის გზა ევროკავშირამდე – 1955 წლის სახელმწიფო ხელშეკრულებიდან დღემდე“.

მომხსენებლის შესახებ

არად ბენკო სხვადასხვა დროს სწავლობდა ლონდონის სამეფო კოლეჯში (King’s College London, 1991-1992) და ბრუგეს ევროპის სამაგისტრო კოლეჯში (College of Europe, 1996/1997), ხოლო 1999 წელს დაასრულა ვენის (ავსტრია) უნივერსიტეტი დოქტორის აკადემიური ხარისხით. 1998 წლიდან იწყება მისი დიპლომატიური კარიერა. სხვადასხვა დროს არად ბენკო მუშაობდა ატაშედ ავსტრიის საელჩოში გერმანიაში (1999), გაეროს სპეციალური წარმომადგენლის პოლიტიკურ მრჩევლად კოსოვოში (2000-2001) და რუმინეთში ავსტრიის ელჩის მოადგილედ (2002-2005). 2015 წელს არად ბენკო იყო ავსტრიის რესპუბლიკის ელჩი ლატვიაში, ხოლო 2016 წლიდან იგი ავსტრიის რესპუბლიკის პირველი ელჩია საქართველოში.
ლექციის ენა: გერმანული
დრო: 15 მაისი, 15:00 საათი
ადგილმდებარეობა: S 507 აუდიტორია, ავსტრიული კულტურის ცენტრი (გიორგი წერეთლის ქ. #3) ილიას სახელმწიფო უნივერსიტეტი
დასწრება თავისუფალია.

ავსტრიელი მხატვარი ილიაუნიში
2017-05-12 18:30
12 მაისს, 18:30 საათზე, ილიას სახელმწიფო უნივერსიტეტის S507 აუდიტორიაში ილიაუნის ავსტრიული კულტურის ცენტრი გიწვევთ შეხვედრაზე ავსტრიელ მხატვართან, იუტა ბრუნშტაინერთან. მხატვარი წარმოადგენს საკუთარ ნამუშევრებს და ისაუბრებს თავისი შემოქმედების მთავარ თემაზე: „ბუნება და გარემო“.
შეხვედრის ენა: გერმანული, ინგლისური
დრო: 12 მაისს, 18:30 საათი
ადგილმდებარეობა: S507 აუდიტორია (გიორგი წერეთლის ქ. #3), ილიას სახელმწიფო უნივერსიტეტი
დასწრება თავისუფალია.

საერთაშორისო კონფერენცია - Next Step in Building a Sustainable Enterpreneurial Ecosystem
2017-05-11 17:46
15-16 მაისს ილიას სახელმწიფო უნივერსიტეტის ორგანიზებით, ტემპუსის პროექტის (EANET – Entrepreneur Alumni Network) ფარგლებში, ტექნოპარკში გაიმართება საერთაშორისო კონფერენცია სახელწოდებით Next Step in Building a Sustainable Enterpreneurial Ecosystem.
კონფერენციაში მონაწილეობას მიიღებენ მსოფლიოს სხვადასხვა ქვეყნიდან (გერმანია, ჰოლანდია, უკრაინა, მოლდოვა, რუმინეთი, საქართველო) 15 უნივერსიტეტის წარმომადგენლები.
კონფერენციის მიზანია ქვეყანაში არსებული სამეწარმეო ეკოსისტემის გამოწვევებისა და შესაძლებლობების ანალიზი, ასევე საერთაშორისო ექსპერტების მიერ სხვა ქვეყნების რელევანტური გამოცდილების განხილვა.
კონფერენციაში მონაწილე პირებს ექნებათ შესაძლებლობა, შეხვდნენ ადგილობრივ სტარტაპებს და მონაწილეობა მიიღონ პრაქტიკულ ვორქშოპებსა და თემატურ გასვლით სესიებში.
კონფერენციის პარტნიორები არიან:

ამსტერდამის გამოყენებით მეცნიერებათა უნივერსიტეტი
ბერლინის თავისუფალი უნივერსიტეტი
ალექსანდრუ იოან კუზას უნივერსიტეტი
ხარკოვის საავტომობილო და სამაგისტრალო ეროვნული უნივერსიტეტი
კროკის უნივერსიტეტი, უკრაინა
ხარკოვის რადიოელექტრონიკის ეროვნული უნივერსიტეტი
ოური ფედკოვიჩ ჩერნივტსის ეროვნული უნივერსიტეტი, უკრაინა
ხარკოვის კარაზინის ეროვნული უნივერსიტეტი
კაულის სახელმწიფო უნივერსიტეტი, მოლდოვა
ბალტის ალეკუ რუსოს სახელმწიფო უნივერსიტეტი, მოლდოვა
მოლდოვის ეკონომიკურ მეცნიერებათა აკადემია
საქართველოს ტექნიკური უნივერსიტეტი
ქუთაისის უნივერსიტეტი

დეტალური განრიგი იხილეთ აქ.

პროექტი დაფინანსებულია ევროკომისიის განათლების, აუდიოვიზუალური და კულტურის აღმასრულებელი სააგენტოს (EACEA) მიერ.
პროექტის მიზანია კერძო მეწარმეობასთან დაკავშირებული ასოციაციების ჩამოყალიბება და საერთაშორისო კერძო მეწარმეობის ქსელის დაარსება ექსპერტების, პარტნიორებისა და კომპანიების დახმარებით. სტაჟირებისა და საერთაშორისო დასაქმების სტიმულირების მეშვეობით პროექტი ხელს შეუწყობს უნივერსიტეტების კურსდამთავრებულების დასაქმებას.
დრო: 15 – 16 მაისი
ადგილმდებარეობა: ტექნოპარკი, ინოვაციების ქ. 7 (ოქროყანა)

მეიქათონი - ჭკვიანი რობოტები
2017-05-11 11:18
ილიაუნის სამრეწველო ინოვაციების ლაბორატორიისა (Fablab Iliauni) და არაკომერციული სტუდენტური ორგანიზაცია ედუბოტის (EduBot) ორგანიზებით, 19-21 მაისს ტარდება მეიქათონი – ,,სმარტ რობოტები”
პროექტის მონაწილე გუნდები ერთმანეთს ჭკვიანი რობოტების შეზღუდულ დროში შექმნაში შეეჯიბრებიან, შემდეგ კი ილიაუნის ფაბლაბში არსებული თანამედროვე ტექნოლოგიების გამოყენებითა და მაღალი კვალიფიკაციის პროფესიონალების მენტორობით, ჭკვიან რობოტს შექმნიან. მონაწილეები იქნებიან უზრუნველყოფილნი სხვადასხვა ელექტრომოწყობილობებით, რაც დაეხმარებათ მათი რობოტის იდეის რეალობად ქცევაში.
მეიქათონში მონაწილეობა შეუძლია ნებისმიერი ასაკის, უნარებისა და გამოცდილების ადამიანს, ვისაც აქვს ინოვაციური და უნიკალური იდეა და სურვილი, საკუთარი იდეა რეალურ რობოტად აქციოს.
მეიქათონში მონაწილეობისათვის შეავსე მარტივი ელექტრონული სააპლიკაციო ფორმა არა უგვიანეს 2017 წლის 16 მაისისა;
სააპლიკაციო ფორმა – https://goo.gl/RVZgLR
შერჩეულ კანდიდატებს დავუკავშირდებით არა უგვიანეს 2017 წლის 17 მაისისა.
საკონტაქტო ინფორმაცია:
a.garibyan@edubot.ge
sandro.kandelaki@iliauni.edu.ge

ილიაუნის ლიტერატურულ კლუბში: შეხვედრა ვერენა შპალტთან ლექციათა ციკლის - „ქალურობის კონცეპტები გერმანულენოვან ლიტერატურაში“ - ფარგლებში
2017-05-10 19:00
10 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი გიწვევთ ავსტრიელი სტუმრის, ვერენა შპალტის ლექციაზე: Aspekte eines ‘weiblichen’ Schreibens bei Elfriede Jelinek („ქალური წერის“ ასპექტები ელფრიდე იელინეკის შემოქმედებაში).
ელფრიდე იელინეკი თანამედროვეობის ერთ-ერთი ცნობილი და სკანდალური ავსტრიელი ავტორია. რომანებით „საყვარლები“ (1975) და „პიანისტი ქალი“ (1983) მან ავსტრიაში დაიმკვიდრა სამშობლოს შეურაცხმყოფელის (გერმ. Nestbeschmutzerin) სახელი. თუმცა, დღეს მისი რომანები და დრამები ფასობს არა იმდენად თავიანთი სოციალურ-კრიტიკული შინაარსითა და პროვოკაციულ-სარკასტული სტილით, რამდენადაც თამამი ენობრივი ექსპერიმენტებითა და წერის ინოვაციური მანერით. ლექციაზე ყურადღება გამახვილდება სწორედ „ქალური წერის“ თავისებურებებზე ელფრიდე იელინეკის შემოქმედებაში.
ლექცია გაიმართება გერმანული ენის თვის ფარგლებში. ეს იქნება პირველი ლექცია ციკლიდან – „ქალურობის კონცეპტები გერმანულენოვან ლიტერატურაში“ (Weiblichkeitskonzepte in der deutschsprachigen Literatur).
ლექციის ენა: გერმანული
დრო: 10 მაისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.
